**Ευθείες –Πλάγιες ερωτηματικές προτάσεις (θεωρία-ασκήσεις)**

**Ερωτηματικές προτάσεις:**

**Όταν**αυτός που ρωτάει, απευθύνεται απευθείας σε κάποιο δέκτη ,τότε έχουμε **ευθεία ερώτηση** που είναι κύρια πρόταση. π.χ   -Θα φύγεις αύριο;

Όταν όμως η ερώτηση που έγινε στον δέκτη ανακοινώνεται σε κάποιον άλλο από τρίτο πρόσωπο ,τότε έχουμε **πλάγια ερώτηση.** Η πλάγια ερώτηση είναι δευτερεύουσα πρόταση. π.χ

Π.χ.:

1. «Είσαι έτοιμος;» (Ευθεία ερωτηματική πρόταση)

 Τον ρώτησα αν είναι έτοιμος. (Πλάγια ερωτηματική πρόταση)

Οι ερωτήσεις μπορεί να είναι:

Α)  **Ολικής άγνοιας:** Αυτός που ρωτάει αγνοεί όλο το περιεχόμενο της ερώτησης και περιμένει απάντηση με ένα ναι ή όχι ή βέβαια , φυσικά κλπ

**Μερικής άγνοιας**: Αυτός που ρωτάει αγνοεί ένα μέρος από  το περιεχόμενο της ερώτησης και περιμένει  μια απάντηση ως προς το μέρος αυτό της ερώτησης.

Β) Μονομελείς : Όταν έχουμε μια ερώτηση.

Διμελείς: Έχουμε δύο ερωτηματικές προτάσεις που συνδέονται με τον διαχωριστικό σύνδεσμο ή.

Π.χ Θα φύγεις αύριο ή θα μείνεις;

Γ)**Γνήσιες**: Ζητάμε μια πληροφορία.

**Ρητορικές:** Ο ομιλητής ξέρει την απάντηση αλλά ρωτάει τυπικά για να δώσει έμφαση.

**Προσταγής:** Ο ομιλητής διατυπώνει κάποια επιθυμία –προσταγή. Π.χ Δε μας αδειάζεις τη γωνιά;

**Πλάγιες ερωτηματικές προτάσεις**

Είναι δευτερεύουσες ονοµατικές ερωτηματικές προτάσεις

|  |  |
| --- | --- |
| **Πλάγιες ερωτηματικές προτάσεις** | |
| **Διακρίνονται σε :**  **1)**      **ολικής άγνοιας** : αφορούν ολόκληρο το περιεχόμενο της πρότασης και επιδέχονται μονολεκτική απάντηση(απάντηση : ναι ή όχι ) (**εισαγωγή με :** **αν, μη, μήπως, μην τυχόν**) .  **2)**      **μερικής άγνοιας :** η απάντηση αφορά ένα μέρος της πρότασης και δεν μπορεί να είναι μονολεκτική ( **εισαγωγή με : ερωτηματικές αντωνυμίες ή επιρρήματα** ). | |
| **Εισάγονται** | **με ερωτηματικές αντωνυμίες** (ποιος, πόσος, τι ) ,  **ερωτηματικά επιρρήματα** (πώς, πότε, πού πόσο),  **συνδέσμους  (**αν, μη, μήπως, μην τυχόν  αν… ή αν…) |
| **Εξαρτώνται από ρήματα που σημαίνουν** | Εξετάζω, ρωτώ, απορώ, σκέφτομαι, αμφιβάλλω, ξέρω, βλέπω  Είμαι βέβαιος, έχω την απορία, δεν έχω ιδέα, είναι περίεργο, είναι ζήτημα, δεν υπάρχει πληροφορία |
| **Χρησιμεύουν:**  **Συντακτικός ρόλος** | 1.       **Αντικείμενο**   • Δεν θυμάμαι αν ήταν και αυτός εκεί.   • Απορώ γιατί να μην πάει και αυτός.     • Δεν ήξερα πότε θα φύγουν  2.       **Υποκείμενο απρόσωπων εκφράσεων**   • Είναι ζήτημα αν δούλεψε μια ώρα.  . • Δεν ήταν βέβαιο αν θα κρατούσε το λόγο του.   •    Είναι γνωστό πόσο ενδιαφέρεται για τους υπολογιστές.  3.       **Επεξήγηση σε ουσιαστικά όπως** : απορία, ερώτηση, σκέψη, αμφιβολία ή : αντωνυμίες ουδετέρου γένους, δεικτικές ή αόριστες :   • Αυτό δεν καταλαβαίνω, ποια είναι  η διαφορά μας.         • Είχε αυτή την απορία ,πως θα πείσει τον εργοδότη του. |

**Στίξη :** Οι πλάγιες ερωτηματικές προτάσεις δε χωρίζονται με κόμμα από την πρόταση από την οποία εξαρτώνται, εκτός αν χρησιμεύουν ως επεξήγηση.

**Από τον ευθύ λόγο στον πλάγιο**

Τα λόγια κάποιου μπορούμε να τα ακούσουμε:

**α) άμεσα** :ακούμε το ίδιο το πρόσωπο να μιλάει. Σε αυτή την περίπτωση έχουμε **ευθύ λόγο** π.χ Όλοι φεύγουν.

**Β) έμμεσα:**  Ακούμε τα λόγια κάποιου όπως τα μεταφέρει ένα άλλο πρόσωπο. Σε αυτή την περίπτωση έχουμε **πλάγιο λόγο** Π.χ    Ο δημοσιογράφος μου είπε πως όλοι φεύγουν.

Ο πλάγιος λόγος ακολουθεί μετά από ρήματα :**λεκτικά  (λέω ,υποστηρίζω κ.α),** **Αισθητικά ( αισθάνομαι νιώθω κ.α) ,**  **Γνωστικά ( γνωρίζω, ξέρω κ.α) ,** **Ερωτηματικά (ερωτώκ.α)**

**Κατά τη μετατροπή του λόγου από ευθύ σε πλάγιο γίνονται οι παρακάτω αλλαγές** :

Α ) Οι κύριες προτάσεις κρίσεως γίνονται δευτερεύουσες ειδικές προτάσεις :

Ευθύς λόγος : Αναπολώ τις περσινές μου επιτυχίες .

Πλάγιος λόγος : Έλεγε (ή λέει ) ότι αναπολεί τις περσινές του επιτυχίες.

Β. ) Οι κύριες προτάσεις επιθυμίας γίνονται δευτερεύουσες βουλητικές προτάσεις :

Ευθύς λόγος : Περάστε έξω !

Πλάγιος λόγος : Απαίτησε ( ή διέταξε) να περάσουν έξω .

Γ. ) Οι ευθείες ερωτηματικές κύριες προτάσεις γίνονται δευτερεύουσες πλάγιες ερωτηματικές προτάσεις :

Ευθύς λόγος : Γιατί δεν απάντησες στο τηλέφωνο ;

Πλάγιος λόγος : Τον ρώτησε γιατί δεν απάντησε στο τηλέφωνο .

Δ. ) Οι δευτερεύουσες προτάσεις ως προς το είδος τους δεν αλλάζουν :

Ευθύς λόγος : Αν δεν αλλάξεις τακτική, θα χάσεις τη χρονιά σου .

Πλάγιος λόγος :Τον προειδοποίησε ότι, αν δεν άλλαζε τακτική, θα έχανε τη χρονιά του .

Ε. ) Αλλαγές μπορούν να γίνουν στους χρόνους :

¬ Ο Ενεστώτας του ρήματος της κύριας πρότασης να γίνει Παρατατικός ή να παραμείνει Ενεστώτας:

Ευθύς λόγος : Δεν πρόκειται να φύγω.

Πλάγιος λόγος : Επιμένει ότι δεν πρόκειται να φύγει , ή : Επέμενε ότι δεν επρόκειτο να φύγει.

¬ Ο Μέλλοντας της κύριας πρότασης μπορεί είτε να παραμείνει Μέλλοντας , είτε να γίνει : θα + Παρατατικός :

Ευθύς λόγος : Θα σε καλέσω σίγουρα στο γάμο μου .

Πλάγιος λόγος : Μού ανακοίνωσε ότι θα με καλούσε σίγουρα στο γάμο της . Αλλά και : Μού ανακοίνωσε ότι θα με καλέσει σίγουρα στο γάμο της

¬ Ο Παρακείμενος να γίνει Υπερσυντέλικος :

Ευθύς λόγος : Το τρένο έχει αναχωρήσει .

Πλάγιος λόγος : Την πληροφόρησαν ότι το τρένο είχε αναχωρήσει .

ΣΤ. Μπορεί, επίσης, ν’ αλλάξει το τοπικό ή το χρονικό επίρρημα:

Ευθύς λόγος : Τώρα θα πάω εγώ , όπως χθες πήγε αυτός.

Πλάγιος λόγος : Έλεγε ότι τότε αυτός θα πήγαινε, όπως την προηγούμενη ημέρα πήγε εκείνος .

Ζ : Αλλάζουν οι αντωνυμίες : εγώ αυτός αυτός εκείνος

|  |  |
| --- | --- |
| **Ευθύς λόγος** | **Πλάγιος λόγος** |
| Οι κύριες προτάσεις κρίσεως . | γίνονται δευτερεύουσες ειδικές προτάσεις |
| Οι κύριες προτάσεις επιθυμίας | γίνονται δευτερεύουσες βουλητικές προτάσεις |
| Οι ευθείες ερωτηματικές κύριες προτάσεις. | γίνονται δευτερεύουσες βουλητικές προτάσεις |
| Οι δευτερεύουσες προτάσεις | δευτερεύουσες προτάσεις(δεν αλλάζουν) |
| Αλλαγές μπορούν να γίνουν στους χρόνους  - Ο Ενεστώτας  - Ο Μέλλοντας  - Ο Παρακείμενος | -Παρατατικός ή να παραμείνει Ενεστώτας  -Μέλλοντας , είτε να γίνει : θα + Παρατατικός  - Υπερσυντέλικος |
|  | αλλάζει το τοπικό ή το χρονικό επίρρημα |
|  | Αλλάζουν οι αντωνυμίες |